Title: ข้อบัญญัติองค์การบริหารส่วนตำบลคันธุลี เรื่อง การลดหย่อนไม่ต้องเสียภาษีบำรุงท้องที่ในเขตองค์การบริหารส่วนตำบลคันธุลี พ.ศ. 2551

ข้อบัญญัติองค์การบริหารส่วนตำบลคันธุลี

ข้อบัญญัติองค์การบริหารส่วนตำบลคันธุลี
เรื่อง
การลดหย่อนไม่ต้องเสียภาษีบำรุงท้องที่
ในเขตองค์การบริหารส่วนตำบลคันธุลี
พ.ศ.
๒๕๕๑[๑]

อาศัยอำนาจตามความในมาตรา ๒๒ (๑)
แห่งพระราชบัญญัติภาษีบำรุงท้องที่ พ.ศ. ๒๕๐๘ ซึ่งแก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติภาษีบำรุงท้องที่
(ฉบับที่ ๓) พ.ศ. ๒๕๔๓ และมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ แก้ไขเพิ่มเติมถึง
(ฉบับที่ ๕) พ.ศ. ๒๕๔๖ จึงตราเป็นข้อบัญญัติตำบล
ว่าด้วยการลดหย่อนไม่ต้องเสียภาษีบำรุงท้องที่ในเขตองค์การบริหารส่วนตำบลคันธุลี
พ.ศ. ๒๕๕๑ โดยความเห็นชอบของสภาองค์การบริหารส่วนตำบลคันธุลีและนายอำเภอท่าชนะ
ดังต่อไปนี้

ข้อ ๑
 ข้อบัญญัติตำบลนี้เรียกว่า ข้อบัญญัติองค์การบริหารส่วนตำบลคันธุลี
เรื่อง การลดหย่อนไม่ต้องเสียภาษีบำรุงท้องที่ในเขตองค์การบริหารส่วนตำบลคันธุลี
พ.ศ. ๒๕๕๑

ข้อ ๒
 ให้ใช้ข้อบัญญัติตำบลนี้
ในเขตองค์การบริหารส่วนตำบลคันธุลี นับแต่วันถัดจากวันประกาศใช้เป็นต้นไป
เมื่อได้ประกาศไว้โดยเปิดเผยที่ทำการองค์การบริหารส่วนตำบลคันธุลีแล้ว

ข้อ ๓
 ในข้อบัญญัตินี้
ที่ดิน หมายความว่า
พื้นที่ดินและให้หมายความรวมถึง พื้นที่ที่เป็นภูเขาหรือที่มีแม่น้ำด้วย
บุคคลธรรมดา หมายความว่า
บุคคลตามความหมายแห่งประมวลกฎหมายแพ่งและพาณิชย์และให้หมายความรวมถึง
คณะบุคคลที่ไม่ใช่นิติบุคคลด้วย
ที่อยู่อาศัย หมายความว่า
บ้านเรือน ตึก กระท่อม หรือสิ่งปลูกสร้างที่คล้ายคลึงใด ๆ ที่มีประโยชน์ใช้สอยตามปกติ
เพื่อประโยชน์ในการประกอบการค้าของเจ้าของที่ดิน
ที่เลี้ยงสัตว์ หมายความว่า
พื้นที่ซึ่งใช้ประโยชน์ในการเลี้ยงสัตว์ที่เป็นประโยชน์ในการประกอบอาชีพหรือยังชีพของเจ้าของที่ดิน
ไม่ว่าจะเป็นสัตว์ปีก แมลง สัตว์บกหรือสัตว์น้ำหรือครึ่งบกครึ่งน้ำใด ๆ ก็ตาม
โดยการเลี้ยงสัตว์ในที่ดินดังกล่าว
อาจเป็นสถานที่ให้อาหารสัตว์หรือแหล่งอาหารของสัตว์หรือแหล่งพักนอนของสัตว์
แหล่งควบคุมกักกันสัตว์หรือหลายกรณีประกอบกันก็ได้
ที่ประกอบกสิกรรม หมายความว่า
พื้นที่ซึ่งใช้ประโยชน์ในการเพาะปลูกพืชผล ที่เป็นประโยชน์ในการประกอบอาชีพ
หรือยังชีพโดยอาจเป็นพืชล้มลุก พืชยืนต้นหรือพืชน้ำใด ๆ ก็ตามของเจ้าของที่ดิน

ข้อ ๔
 บุคคลธรรมดารายหนึ่งรายใดหรือหลายคน
ซึ่งเป็นเจ้าของที่ดิน แปลงเดียวหรือหลายแปลงในเขตองค์การบริหารส่วนตำบลคันธุลี
และใช้ที่ดินนั้นเป็นที่อยู่อาศัยของตน ให้ลดหย่อนไม่ต้องเสียภาษีบำรุงท้องที่เป็นจำนวนห้าไร่
การลดหย่อนไม่ต้องเสียภาษีตามวรรคหนึ่ง
เจ้าของที่ดินรายหนึ่ง
หรือหลายรายร่วมกันมีสิทธิได้รับลดหย่อนตามข้อบัญญัติตำบลนี้
สำหรับที่ดินแปลงเดียวหรือหลายแปลงเพียงคราวเดียว

ข้อ ๕
 กรณีที่ดินมีสิ่งปลูกสร้าง
และใช้สิ่งปลูกสร้างนั้น เป็นสถานที่การค้าหรือให้เช่าไม่ได้รับการลดหย่อน
สำหรับของส่วนที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น

ข้อ ๖
 ให้นายกองค์การบริหารส่วนตำบลคันธุลีเป็นผู้รักษาการให้เป็นไปตามข้อบัญญัตินี้และให้มีอำนาจออกประกาศหรือคำสั่งเพื่อปฏิบัติการเป็นไปตามข้อบัญญัตินี้

ประกาศ
ณ วันที่ ๑๐ เมษายน พ.ศ. ๒๕๕๑
สมานพันธ์
 รักษ์ประสงค์
นายกองค์การบริหารส่วนตำบลคันธุลี

ปริยานุช/ผู้จัดทำ
๓
เมษายน ๒๕๕๒

[๑]
ราชกิจจานุเบกษา เล่ม ๑๒๖/ตอนที่ ๓๒ ง/หน้า ๑๙๓/๒๖ มีนาคม ๒๕๕๒